**Likumprojekta "Grozījumi Vekseļu likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Vekseļu likumā" (turpmāk – Likumprojekts) mērķis ir novērst praksē konstatētās nepilnības saistībā ar tratu un vienkāršo vekseļu izdošanu. Ar Likumprojektu tiek noteiktas notariālā akta formas prasības fizisko personu izdotiem vienkāršajiem vekseļiem, nodalīta tratu izmantošana komerctiesiskajā apritē, precizēta protestēšanas kārtība, precizētas prasības par informācijas paziņošanas veidiem. Likumprojekts stāsies spēkā vispārējā kārtībā, bet pārejas noteikumos konkrētām normām noteikts spēkā stāšanās laiks – 2021. gada 1. oktobris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekta izstrāde ir Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ievērojot, ka pēdējā laikā Latvijas mediju telpā plaši atspoguļots gadījums, kad Vekseļu likumā iekļautais tiesiskais regulējums, iespējams, ticis izmantots ļaunprātīgos nolūkos, lai no privātpersonas prettiesīgi iegūtu tai piederošos naudas līdzekļus, kā arī to, ka Tieslietu ministrijā saņemti vairāki privātpersonu iesniegumi par Vekseļu likumā ietvertā tiesiskā regulējuma problemātiku, 2021. gada 29. janvārī Tieslietu ministrija rīkoja diskusiju par vekseļu regulējuma aktualitāti un tā pilnveidošanas nepieciešamību. Diskusijā piedalījās Latvijas Universitātes Juridiskās fakultātes, Latvijas Finanšu nozares asociācijas, Latvijas Zvērinātu advokātu padomes, Latvijas Zvērinātu notāru padomes, biedrības "Latvijas Darba devēju konfederācija", Finanšu izlūkošanas dienesta un Finanšu ministrijas pārstāvji.  Diskusijas rezultātā eksperti nonāca pie secinājuma, ka vekseļu tiesiskais regulējums mūsdienās nav zaudējis aktualitāti, bet ir nepieciešams pilnveidot regulējumu, lai nodrošinātu fizisku personu tiesību aizsardzību vekseļa izdošanas un izpildes procesā.  Ņemot vērā viedokļus, kas izteikti Tieslietu ministrijas organizētajā nozares ekspertu un praktiķu diskusijā, secināms, ka identificēto problēmu risināšanai ir nepieciešams veikt šādus grozījumus Vekseļu likumā:   1. Paredzēt noteiktas formas prasības fiziskas personas izdotam vekselim – iekļaut Vekseļu likumā regulējumu, ka fiziska persona vekseli var izdot kā notariālu aktu vai kā elektronisku dokumentu. Juridiskām personām saglabājama izvēles brīvība attiecībā uz vekseļa formu, tajā skaitā, dodot tiesības izvēlēties izdot vekseli kā notariālu aktu; 2. Mainīt vekseļu, kas ir izdoti notariālā akta formā, izpildes kārtību. Vekselis notariāla akta formā nebūtu izpildāms Civilprocesa likuma noteiktajā bezstrīdus kārtībā, bet būtu paredzama tā izpildīšana identiski, kā tas noteikts Notariāta likuma D1 sadaļā; 3. Precizēt protestēšanas kārtību, lai nodrošinātu paziņošanu tur, kur uzskatāms, ka parādnieks ir sasniedzams (paziņošana uz deklarēto dzīvesvietu, oficiālo elektronisko adresi, paziņojot arī par vekseļa saturu, dodot garāku termiņu atbildes sniegšanai).   Likumprojekta izstrādes procesā tika secināts, ka fizisko personu aizsardzība ir nodrošināma ne tikai saistībā ar vienkāršajiem vekseļiem, bet arī saistībā ar tratām, ņemot vērā tratu ātro apriti un to, ka tās lielākoties tiek izmantotas komerctiesiskajā apritē.  **Izmaiņas tratas regulējumā.**  Šobrīd saskaņā ar Vekseļu likuma 1. pantu trata (pārvedu vekselis) ir vērtspapīrs, kuru izdod trasants un kurš ietver rakstveida uzdevumu maksātājam (trasātam) samaksāt vekselī norādīto naudas summu trešajai personai. Tātad atbilstoši šobrīd spēkā esošajam regulējumam gan trasants, gan trasāts var būt fiziska persona. Vēršam uzmanību, ka saskaņā ar Vekseļu likuma 9. panta pirmo daļu trasants atbild par tratas pieņemšanu un samaksu. Tādējādi arī trasantam, kas var būt arī fiziska persona, var iestāties atbildība pēc tratas.  Likumprojekta 1. pants paredz, ka tratā kā maksātāju varēs norādīt vienīgi komersantu. Tas nozīmē, ka fiziskas personas vairāk nevarēs norādīt tratā kā maksātājus. Ņemot vērā tratas būtību, Tieslietu ministrija saskata ievērojamu risku fiziskām personām būt par maksātāju, proti, tratas izdevējs var norādīt uz maksātāju, līdz ar to maksātājs var nezināt par uzdevumu samaksāt vekselī norādīto naudas summu trešajai personai, līdz brīdim, kad tā tiek uzrādīta pieņemšanai vai samaksai. Ievērojot Vekseļu likuma 45. pantu, arī tratas izdevējam var iestāties atbildība par tratas izpildi, ja maksātājs to pie uzrādīšanas atsakās pieņemt. Tāpat, kā norādīja Tieslietu ministrijas organizētajā diskusijā uzaicinātie jomas eksperti, tratas aktīvi tiek izmantotas komerctiesiskajā apritē, īpaši starptautiskajā tirdzniecībā.  Līdz ar to ir nepieciešams pilnveidot tratu regulējumu, precizējot, ka tratas ir izmantojamas tieši komerctiesiskajā apritē, bet fiziskās personas var izmantot elektroniskos vekseļus un vienkāršos vekseļus. Tieslietu ministrija norāda, ka notariālās formas prasību noteikšana tratām, lai tās varētu izmantot arī fiziskās personas, nerisinātu problēmas, ko varētu radīt tratas kā vērtspapīra samērā riskantā būtība. Pat ja trata tiktu izdota notariālā akta formā, tas nenovērstu to, ka fiziska persona pati par to nezinot varētu kļūt atbildīga pēc tratas. Turklāt, kā secināts iepriekš, tratu izmantošana ir aktuāla tieši komerctiesiskajā apritē, tādēļ atzīstams, ka notariālās formas prasību noteikšana tratām nenovērstu identificētos riskus, ka no privātpersonām, iespējams, ar krāpnieciskām darbībām, izmantojot vienkāršos vekseļus, tiek iegūti naudas līdzekļi.  Ņemot vērā grozījumus, kas tiek izdarīti ar Likumprojekta 1. pantu, ir nepieciešams precizēt arī tratas rekvizītus, proti, norādīt, ka tratā norādāms komersanta nosaukums, juridiskā adrese un reģistrācijas numurs, līdz ar to ar Likumprojekta 1. pantu tiek izteikts jaunā redakcijā Vekseļu likuma 1. panta pirmās daļas 3. punkts.  Saskaņā ar Vekseļu likuma 1. panta pirmās daļas 10. punktu tratā jābūt atzīmei par valsts nodevas samaksu (valsts nodevas apmērs, bankas dienas spiedogs, bankas darbinieka paraksts). Ņemot vērā diskusijas dalībnieku izteikto viedokli, ar Likumprojekta 1. pantu tiek izslēgts Vekseļu likuma 1. panta 10. punkts un Vekseļu likuma 1. pants tiek papildināts ar trešo daļu, nosakot, ka tratai pievieno maksājuma uzdevumu par valsts nodevas samaksu. Minētie grozījumi ir izdarīti, ievērojot mūsdienu maksājumu iestāžu darījumu apliecinājumu prasības, proti, maksājuma uzdevums ir dokuments, kas apliecina veiktu darījumu, nevis maksājuma iestādes darbinieka izdarīts apliecinājums uz darījuma akta par valsts nodevas maksātāju. Turklāt maksājumu iestādes darbiniekam vairs nebūs prasību pārbaudīt, vai maksātājs ir vekseļa izdevējs, tāpat arī uz tratas vairs nebūs izdarāma atzīme par valsts nodevas samaksu. Tieslietu ministrija norāda, ka Vekseļa likuma 94. pantā un Ministru kabineta 2010. gada 21. jūnija noteikumu Nr. 558 "Noteikumi par valsts nodevu par operācijām ar vekseļiem" 3. punktā ietvertā prasība par to, ka vekseļa izdevējam ir jāsamaksā valsts nodeva par vekseļa izdošanu netiek mainīta. Ja vekseļa izdevējs nav samaksājis valsts nodevu par vekseļa izdošanu, tas ir pamats atteikumam izdarīt protestu tratas vai vienkāršā vekseļa nepieņemšanas vai nesamaksas dēļ, jo atbilstoši Vekseļu likuma 2. panta pirmajai daļai akts, kurā trūkst kāda no 1. pantā norādītajām sastāvdaļām, nav spēkā kā trata, izņemot šinī pantā zemāk minētos gadījumus. Identisku regulējumu satur Vekseļu likuma 76. pants saistībā ar vienkāršo vekseļu spēkā esamību. Līdz ar to pie protesta izdarīšanas zvērinātam notāram ir pienākums pārbaudīt, vai valsts nodevas samaksu ir veicis vekseļa izdevējs atbilstoši Vekseļu likuma 94. pantam.  Vekseļu likuma 1. panta otrā daļa noteic, ja trasants kāda iemesla dēļ nespēj pats parakstīt tratu, tad pēc viņa lūguma to var parakstīt cita persona. Tādā gadījumā uz tratas jābūt notāra apliecinājumam, ka trata parakstīta pēc trasanta lūguma. Atbilstoši Likumprojekta 1. pantam Vekseļu likuma 1. panta otrā daļa tiek izslēgta, jo tā neatbilst Notariāta likuma 72. pantam, kas noteic: "Personas, kas neprot vai nespēj parakstīties, uzdod to savā vietā izdarīt citai personai, ko ar savu parakstu apliecina šī persona un zvērināts notārs. Šajā gadījumā ir vajadzīgi Civillikuma 1494. pantā norādītie liecinieki.", kā arī Civillikuma 1494. pantam. Līdz ar to secināms, ka Vekseļu likuma 1. panta otrā daļa ir zaudējusi aktualitāti mūsdienās un ir pretrunā ar Notariāta likuma prasībām, tādējādi tiesiskās skaidrības nodrošināšanai ir nepieciešams precizēt Vekseļu likuma regulējumu. Tātad, ņemot vērā, ka ar Likumprojekta 1. pantu no Vekseļu likuma tiek izslēgta norma, kas regulē gadījumu, kad persona nevar pati parakstīties uz tratas, tad šādos gadījumos būs piemērojams Notariāta likuma 72. pants, ja dokuments tiks izdots pie notāra, vai arī Civillikuma 1494. pants, ja tiks izdots privāts dokuments.  Atbilstoši Likumprojekta 2. pantam tiek noteikts, ka uz tratas pamata atbildīgā persona nevar būt fiziska persona. Minētā norma ir vērsta uz fizisko personu aizsardzību, jo arī personai, kas nav noteikta tratā kā maksātājs var iestāties atbildība. Saskaņā ar Vekseļu likuma 43. pantu tratas turētājam ir regresa tiesība pret indosantiem, trasantu un citām uz tratas pamata atbildīgām personām, ja, maksāšanas termiņam iestājoties, tratu nesamaksā, vai arī pat pirms maksāšanas termiņa iestāšanās: 1) kad tratas pieņemšana ir pilnīgi vai pa daļai noraidīta; 2) kad par maksātāja mantu, vienalga, vai viņš ir pieņēmis vai nav pieņēmis tratu, atklāts konkurss, vai nodibināta administrācija, un pat, kad maksātājs tikai pārtraucis savus maksājumus, lai gan šis apstāklis nav vēl konstatēts ar tiesas spriedumu, vai kad nav bijis panākumu piedziņai uz maksātāja mantu; 3) kad par pieņemšanai neuzrādāmas tratas devēja mantu atklāts konkurss vai nodibināta administrācija. Līdz ar to, lai novērstu risku, ka fiziskas personas var būt atbildīgas pēc tratas, ar Likumprojekta 2. pantu tiek paredzēts, ka fiziska persona nevar būt ne tratas izdevējs, ne indosētājs vai indosants, kā arī galvotājs vai starpnieks. Līdz ar to, ar minēto grozījumu tiek nodalīta tratas izmantošana tieši komerctiesiskajā apritē, savukārt fiziskās personas var izmantot vienkāršos vekseļus vai elektroniskos vekseļus.  Saskaņā ar Likumprojekta 3. pantu tiek noteiktas notariālā akta formas prasības arī fizisko personu dotiem galvojumiem. Vekseļu likuma 30. panta pirmā daļa noteic, ka tratas samaksu var nodrošināt ar galvojumu (avalu) pilnā tratas sumā vai sumas daļā. Galvojums ir galvinieka uzraksts uz tratas vai vienkāršā vekseļa, ar kuru galvinieks samaksas saņēmējam garantē tratā vai vienkāršajā vekselī minētās summas vai tās daļas samaksu. Tātad šobrīd Vekseļu likums pieļauj, ka galvojums tiek noformēts kā uzraksts uz tratas vai vienkāršā vekseļa. Taču ar Likumprojekta 7. pantu tiek noteiktas notariālā akta formas prasības fizisko personu izdotiem vienkāršajiem vekseļiem. Līdz ar to ir nepieciešams precizēt arī tiesību normas par galvojuma noformēšanu. Tieslietu ministrija norāda, ka galvotājs izsaka savu gribu galvot par konkrēto vekseļsaistību un šis gribas izteikums ir noformējams konkrētajā dokumentā. Līdz ar to galvojuma noformēšanā ir ievērojamas tādas pašas dokumenta formas, kā izdodot dokumentu, par ko tiek dots galvojums.  **Paziņošanas prasības.**  Likumprojekta 4. pantā tiek precizētas prasības par paziņojuma nosūtīšanu atbilstoši mūsdienu tiesiskā regulējuma prasībām par dokumentu paziņošanu, proti, tiek noteikts, ka paziņojumi tiek nosūtīti uz deklarēto dzīvesvietas adresi, juridisko adresi vai oficiālās elektroniskās adreses kontu, ja personai tāds ir aktivizēts. Tāpat identiski kā noteikts Notariāta likuma 107.8 pantā, paziņojumu nosūta arī uz tratas turētāja norādīto adresi, ja tā atšķiras no iepriekšminētajām.  Ar Likumprojekta 5. pantu tiek nodrošināta fizisko personu aizsardzība, nosakot, ka vienkāršā vekseļa gadījumā Vekseļu likuma 46. pantā noteiktās atzīmes izdarīšana neatbrīvo no pienākuma izdarīt protestu vienkāršā vekseļa nesamaksas dēļ. Šobrīd Vekseļu likuma 46. panta pirmā daļa paredz, ka ar atzīmi "bez izdevumiem", "bez protesta" vai līdzīgu atzīmi, kas ierakstīta tratā un pēc tam parakstīta, trasants, indosants vai galvinieks var atbrīvot tratas turētāju no pienākuma regresa tiesības izlietošanai protestēt tratu nepieņemšanas vai nesamaksas dēļ. Saskaņā ar Vekseļu likuma 77. pantu vienkāršajam vekselim jāpiemēro tratai paredzētie noteikumi, citstarp, par regresu nesamaksas dēļ, līdz ar to arī Vekseļu likuma 46. pants ir attiecināms uz vienkāršo vekseļu regulējumu. Likumprojekta izstrādes gaitā Tieslietu ministrija iepazinās ar vairākiem tiesu nolēmumiem, kuros vekseļu turētāji bija vērsušies tieši pret fiziskām personām kā maksātājiem, savu saistību pamatojot ar vekseļiem, kuros bija iekļauta Vekseļu likuma 46. pantā noteiktā atzīme. Tieslietu ministrijas ieskatā šādas atzīmes izdarīšana novilcina to brīdi, kad persona uzzina par savu pienākumu izpildīt no vekseļa izrietošo saistību, kas ļoti apgrūtina personas iespējas agrākā procesa stadijā rīkoties, ja vekseļu regulējums ir izmantots krāpnieciskos nolūkos. Līdz ar to, lai nodrošinātu fizisko personu aizsardzību un personas atbildība par vekseļa izpildi iestātos tikai pēc notāra izdarīta protesta, kurā tiek konstatēts regresa tiesības pamats, ir nepieciešams veikt grozījumus Vekseļu likuma 46. panta pirmajā daļā.  **Starpniecības prasības.**  Likumprojekta 6. pantā tiek noteikts, ka starpnieks tratas pieņemšanā vai samaksā var būt tikai komersants. Saskaņā ar Vekseļu likuma 77. panta pirmo daļu vienkāršam vekselim piemēro tratai paredzētos noteikumus, tostarp, par starpniecību, ciktāl šie noteikumi nerunā pretim vienkāršā vekseļa būtībai. Tā kā uz vienkāršo vekseļu regulējumu ir attiecināms tratas regulējums, kas nav pretrunā ar vienkāršo vekseļu būtību, tad vienkāršo vekseļu gadījumā, ja to ir izdevusi fiziska persona, arī starpnieks var būt fiziska persona. Turklāt atbilstoši Vekseļu likuma 55. panta pirmajai daļai trasants, indosants vai galvinieks var norādīt īpašu personu, kas spaidu gadījumā pieņems vai samaksās tratu. Tādēļ var secināt, ka starpnieks par savu pienākumu izpildīt tratu (arī vienkāršo vekseli) var uzzināt brīdī, kad vērtspapīrs tiek uzrādīts pieņemšanai vai samaksai. Līdz ar to ar Likumprojekta 6. pantu tiek ierobežota iespēja fiziskām personām būt par starpnieku, tādā veidā nodrošināto fizisko personu aizsardzību par atbildību, kas izriet no tratas vai vienkāršā vekseļa.  **Izmaiņas vienkāršo vekseļu regulējumā.**  Šobrīd Vekseļu likums neparedz ierobežojumus summai, par kādu var tikt izdots vienkāršais vekselis un vekseļa dēvējam šajā jautājumā ir pilnīga rīcības brīvība. Atbilstoši Likumprojekta 7. pantam tiek ierobežota summu par kādu var izdot vienkāršo vekseli, paredzot, ka vienkāršo vekseli var izdot par summu līdz 15 000 *euro*. Tieslietu ministrija norāda, ka vekseļu civiltiesiskā aprite ir ļoti ātra, bet parādniekam ir pieejami ierobežoti tiesību aizsardzības līdzekļi. Proti, ja par vienkāršo vekseli jau ir izdots protesta akts un vekseļa turētājs ir vērsies tiesā ar pieteikumu par saistību izpildīšanu bezstrīdus kārtībā, tad šādā gadījumā parādnieks savus iebildumus var izteikt vien sešu mēnešu laikā no lēmuma noraksta nosūtīšanas dienas, vēršoties tiesā ar prasību pret kreditoru vispārējā kārtībā (Civilprocesa likuma 406. panta pirmā daļa). Tieslietu ministrijas ieskatā, lai nodrošinātu augstāku parādnieku aizsardzības līmeni, ir nepieciešams ierobežot iespēju izdot vienkāršos vekseļus par naudas summu, kas ir lielāka par 15 000 *euro*. Ja persona vēlētos nodibināt saistību par lielāku naudas summu, tad šādā gadījumā varētu izmantot aizdevuma līgumu vai slēgt kādu citu darījumu, kas nav abstrakta saistība atšķirībā no vekseļtiesiskās saistības. Konkrētas naudas summas slieksnis ir noteikts atbilstoši tam, ka Civilprocesa likuma 50.1 nodaļā iekļautā saistību piespiedu izpildīšana brīdinājuma kārtībā iespējama par summu, kas nepārsniedz 15 000 *euro*. Norādāms, ka arī vienkāršie vekseļi pēc protesta akta izdošanas šobrīd ir izpildāmi šādā kārtībā, līdz ar to tiek saglabāts vispārējais apmēra ierobežojums.  Saskaņā ar Likumprojekta 7. pantu fizisko personu izdotiem vienkāršajiem vekseļiem tiek stiprinātas formas prasības, nosakot to notariālā akta formā. Šobrīd Vekseļu likums nesatur īpašas prasības vienkāršo vekseļu formai, līdz ar to tas var būt privāts dokuments. Turklāt vienkāršo vekseļu civiltiesiskā aprite no tā izdošanas brīža līdz piedziņai ir ļoti ātra, piemēram, vienkāršo vekseli var izdot ar maksāšanas termiņu, kas ir nākamajā dienā, vai arī pie uzrādīšanas, kas var notikt pēc vekseļa turētāja ieskatiem. Līdz ar to, iespējamos krāpniecības gadījumos persona, kurai ir pienākums samaksāt vekselī noteikto summu, par to var uzzināt tikai piedziņas procesā.  Likumprojekta 7. pantā ietvertais regulējums ir vērsts uz to, ka atšķirībā no tratām, vienkāršā vekseļa gadījumā vienkāršā vekseļa izdevējs ir arī maksātājs, līdz ar to, izdodot vienkāršo vekseli notariālā akta formā, zvērināts notārs pārliecināsies par personas identitāti, kā arī izskaidros, kādas sekas ir vekseļa izdošanai, proti, kādi pienākumi personai radīsies ar vekseļa izdošanu. Turklāt tā kā zvērināts notārs pārbaudīs vekseļa izdevēja identitāti, tad šādā veidā tiks novērsti praksē un sabiedrībā plaši izskanējušie gadījumi, kuros vienkāršie vekseļi ir izmantoti, lai izkrāptu naudas līdzekļus tieši no privātpersonām.  Likumprojekta 7. pants satur prezumpciju, ka korespondence, kas nosūtīta uz vekseļa izdevēja norādīto adresi ir uzskatāma par saņemtu. Minētie grozījumi ir saistāmi ar to, ka ar Likumprojekta 8. pantu protesta aktam, kas izdots par notariālā akta formā izdotu vienkāršo vekseli, tiek piešķirts izpildu dokumenta spēks. Notariāta likuma D1 sadaļā ir iekļauts regulējums par notariālajiem aktiem, kas izpildāmi tiesas spriedumu izpildes kārtībā. Minētās normas mērķis ir piešķirt notariāla akta formā izdotam vienkāršajam vekselim izpildu dokumenta spēku, kā arī dokumenta stingrību, proti, persona nevarētu attaisnoties, ka dokumentu nav saņēmusi, līdz ar to jau ar šāda dokumenta izdošanas brīdi personai jāapzinās, kādas sekas iestāsies konkrētai rīcībai. Tieslietu ministrija norāda, ka šīs normas mērķis ir padarīt ātrāku un stabilāku protesta akta kā izpildu dokumenta apriti.  Ar Likumprojekta 7. pantu tiek izslēgts Vekseļu likuma 75. panta trešās daļas 11. punkts – vienkāršā vekseļa rekvizīts – atzīme uz vienkāršā vekseļa par valsts nodevas samaksu. Minētais grozījums ir veikts identiski kā Likumprojekta 1. pantā. Līdz ar to ar Likumprojekta 7. pantu tiek precizēta prasība vienkāršajam vekselim pievienot maksājuma uzdevumu par valsts nodevas samaksu.  **Protesta regulējuma izmaiņas.**  Saskaņā ar Vekseļu likuma 77. panta pirmo daļu vienkāršajam vekselim jāpiemēro tratai paredzētie noteikumi, tostarp par regresu nesamaksas dēļ, ciktāl šie noteikumi nerunā pretim vienkāršā vekseļa būtība. Vekseļu likuma 44. panta ceturtā daļa noteic, ka protests nesamaksas dēļ tratai, kas maksājama noteiktā dienā vai noteiktā laikā pēc izrakstīšanas vai uzrādīšanas, jāizdara vienā no divām maksāšanas termiņam sekojošām Latvijā noteiktajām darbdienām. Trata ar termiņu pie uzrādīšanas jāprotestē nesamaksas dēļ pēc noteikumiem, kas paredzēti šā (44.) panta otrā daļā protestam nepieņemšanas dēļ. Ņemot vērā minēto, šobrīd spēkā esošais regulējums paredz, ka protests vienkāršā vekseļa nesamaksas dēļ ir izdarāms divu dienu laikā. Taču objektīvi tik īsā termiņā maksātājs nevar saņemt zvērināta notāra uzaicinājumu izpildīt saistību un izpildīt saistību, kas būtu pamats atteikumam protesta akta izdošanai. Līdz ar to Likumprojekta 8. pants paredz papildināt Vekseļu likuma 77. pantu ar ceturto daļu jaunā redakcijā, kas noteiktu garāku termiņu protesta akta vienkāršā vekseļa nesamaksas dēļ izdošanai – protests vienkāršā vekseļa nesamaksas dēļ izdarāms 20 maksāšanas termiņam sekojošajā Latvijā noteiktajā dienā. Minētās izmaiņas ir saistāmas ar lielāku maksātāja aizsardzību šādu apsvērumu dēļ. Saskaņā ar Paziņošanas likuma 8. panta trešo daļu dokuments, kas paziņots ierakstīts pasta sūtījums, uzskatāms par paziņotu septītajā dienā pēc tā nodošanas pastā. Tieslietu ministrija norāda, ka ar 20 dienu termiņu personai tiek dots pietiekams laiks, lai pēc saņemtā uzaicinājuma nokārtot saistību varētu gan iepazīties ar konkrēto dokumentu, gan nepieciešamības gadījumā arī izpildīt savu saistību pirms protesta akts tiek nodots tālākai izpildei. Saskaņā ar Vekseļu likuma 85. pantu vekseli var samaksāt notāram. Viņam nevar atņemt tiesību saņemt samaksu. Līdz ar to maksātājs var izpildīt savu saistību pēc uzaicinājuma saņemšanas un tādējādi pirms protesta taisīšanas, bet saistību izpilde ir pamats atteikumam taisīt protesta aktu vienkāršā vekseļa nesamaksas dēļ. Savukārt 2 darbdienu laikā persona objektīvi nevar saņemt ar pasta starpniecību nosūtītu paziņojumu un līdz ar to, nevar izpildīt savu saistību pirms protesta akta taisīšanas. Tādējādi ar konkrētajiem grozījumiem tiek panākts līdzsvars starp vekseļa turētāja un maksātāja interesēm. Ar Likumprojektu tiek precizēti iesaistīto pušu pienākumi, konkrētajā gadījumā zvērinātam notāram ir pienākums nosūtīt uzaicinājumu un paziņojumu un šo darbību izpildi iespējams pārbaudīt.  Vienlaikus norādāms, ka protestēšanas termiņš par regresu tratas nepieņemšanas un nesamaksas dēļ netiek mainīts un ir izdarāms atbilstoši Vekseļu likuma 44. panta ceturtajai daļai.  Ar Likumprojekta 8. pantu paredzēts aizstāt 77. panta trešajā daļā vārdu "ceturtajā" ar "piektajā", jo 31. pants tiek papildināts ar jaunu otro daļu un tādējādi mainās 31. panta daļu numerācija.  Atbilstoši Likumprojekta 10. pantam tiek precizēti paziņošanas veidi, proti, no Vekseļu likuma tiek izslēgta iespēja, ka notārs mutiski uzaicina izpildīt saistību, jo šādu uzaicināšanu nav iespējams pārbaudīt. Minētā norma ir veidota identiski Likumprojekta 4. pantam. Vēršam uzmanību, ka minētā norma neliedz papildus uzaicinājuma nosūtīšanai arī mutiski informēt maksātāju par pienākumu izpildīt saistību, tomēr tas ir tikai papildu informēšanas veids.  Likumprojekta 9. pants paredz izslēgt no Vekseļu likuma 78.5 panta atsauci uz Vekseļu likuma 1. panta otro daļu, jo atbilstoši Likumprojekta 1. pantam Vekseļu likuma 1. panta otrā daļa tiek izslēgta.  Likumprojekta 10. pantā tiek noteikts, ka vienkāršais vekselis, kas izdots notariālā akta formā, ir izpildu dokuments, ko var nodot piespiedu izpildei. Lai gan sākotnēji diskusijas dalībnieki nonāca pie secinājuma, ka ir nepieciešams veikt grozījumus Notariāta likuma D1 sadaļā, tomēr Likumprojekta izstrādes procesā eksperti secināja, ka protesta aktam par notariālā akta formā izdotu vienkāršo vekseli var piešķirt izpildu dokumenta spēku un grozījumi ir izdarāmi tieši Vekseļu likumā. No minētā izriet, ka pēc protesta akta izdošanas par notariālā akta formā izdotu vienkāršo vekseli vairs nebūs nepieciešams vērsties tiesā ar pieteikumu par saistību bezstrīdus izpildīšanu, bet šāds protesta akts būs izpildāms Civilprocesa likumā noteiktajā tiesas sprieduma izpildes kārtībā, kas nozīmē, ka protesta aktu uzreiz varēs nodot piespiedu izpildei zvērinātam tiesu izpildītājam.  Ar Likumprojekta 11. pantu tiek precizētas protesta aktā norādāmās informācijas prasības, proti, no Vekseļu likuma tiek izslēgta prasība protesta aktā norādīt, ka uzaicinātā persona nebija sasniedzama veikala telpās vai dzīvoklī. Minētās prasības ir saskanīgas ar Likumprojekta 4. un 10. pantu.  Lai ieviestu Likumprojektā paredzēto iespēju, ka vienkāršais vekselis, kas izdots notariālā formā, būtu izpildāms Civilprocesa likumā noteiktajā tiesas spriedumu izpildes kārtībā, ir nepieciešams papildināt vienkāršā vekseļa rekvizītus ar vekseļa summu. Tādēļ Likumprojekta 11. pants paredz jaunu vienkāršā vekseļa rekvizītu – vekseļa summu.  **Pārejas regulējums.**  Saskaņā ar Likumprojekta 8. pantu Vekseļu likuma 77. pants tiek papildināts ar jaunu daļu, kas noteic, ka protests vienkāršā vekseļa nesamaksas dēļ izdarāms 20 (divdesmitajā) maksāšanas termiņam sekojošajā Latvijā noteiktajā dienā. Tāpat Likumprojekta 4. un 10. pants precizē prasības par informācijas paziņošanas veidu. Norādāms, ka Likumprojektā iekļautie grozījumi saistībā ar protestēšanas kārtību ir procesuālas tiesību normas un tādējādi Likumprojektā iekļautajiem grozījumiem piemīt tiesību normas tūlītējs spēks. Tas nozīmē, ka jaunā protestēšanas kārtība būs piemērojama, sākot no grozījumu spēkā stāšanās dienas. Minētais nozīmē to, ka par iepriekš izdotajiem vienkāršajiem vekseļiem būs ievērojams Likumprojektā noteiktais protestēšanas termiņš, kā arī noteikumi par uzaicinājumu un paziņojumu nosūtīšanu uz deklarētās dzīvesvietas adresi, juridisko adresi vai oficiālo elektronisko adresi, ja personai būs aktivizēts oficiālās elektroniskās adreses konts.  Likumprojektā iekļautais pārejas noteikumu 3. punkts paredz, ka grozījumi par tratas izmantošanu komerctiesiskajā apritē, stājas spēkā no 2021. gada 1. oktobra.  Tā kā ar Likumprojekta 2. pantu tiek noteikts, ka fiziskās personas nevar būt atbildīgas uz tratas pamata, ir nepieciešams noteikt pārejas regulējumu par to tratu izmantošanu, kurā ir noteikta fiziskas personas atbildība pēc tratas. Tādējādi Likumprojektā iekļautais pārejas noteikumu 4. punkts paredz pārejas periodu līdz kuram tratas turētājs var vērsties pret fizisku personu, kura ir atbildīga pēc tratas.  Pēc šī termiņa iestāšanās šāda trata faktiski nebūs spēkā, jo par šādu dokumentu nebūs iespējams izdot protesta aktu, līdz ar to tā faktiski nebūs izpildāma. Vēršam uzmanību, ka šāds pārejas regulējums ir vērsts tieši uz fizisko personu aizsardzību, ievērojot, ka tratas kā vekseļa pamatā ir abstrakta saistība, līdz ar to parādniekam ir salīdzinoši grūti sevi aizstāvēt, ja, piemēram, trata tiek izmantota krāpnieciskos nolūkos, tādējādi ir nepieciešams novērst tratu, saskaņā ar kurām varētu iestāties fizisko personu atbildība, civiltiesisko apriti. Līdz ar to Tieslietu ministrija uzskata, ka ir pamatota atkāpšanās no vispārējā principa, ka neaizskartas paliek iegūtās tiesības.  Saskaņā ar pārejas noteikumu 5. punktu tiek noteikts spēkā stāšanās laiks Likumprojektā iekļautajiem grozījumiem par notariālā akta formu fizisko personu izdotiem galvojumiem un vienkāršajiem vekseļiem. Līdz ar to tiek noteikts konkrēts termiņš fizisko personu dotiem galvojumiem un vienkāršajiem vekseļiem, kuri nav izdoti notariālā akta formā. Ņemot vērā minēto, ir nepieciešams pārejas regulējums, kas noteiktu to fizisko personu doto galvojumu un vienkāršo vekseļu apriti, kas neatbilst Likumprojektam.  Tā kā tieši saistībā ar vienkāršajiem vekseļiem sabiedrībā izskanējusi informācija par to izmantošanu negodīgiem mērķiem, Tieslietu ministrijas ieskatā pēc grozījumu spēkā stāšanās ir nepieciešams ierobežot vienkāršo vekseļu apriti, kas izdoti līdz šo grozījumu spēkā stāšanās brīdim. Līdz ar to pārejas noteikumu 6. punkts paredz, ka vienkāršie vekseļi, kas izdoti līdz 2021. gada 30. septembrim un neatbilst šajos grozījumos iekļautajam regulējumam, var atrasties civiltiesiskajā apritē līdz 2022. gada 1. oktobrim. Pēc šī termiņa iestāšanās vienkāršie vekseļi, kas neatbilst šiem grozījumiem, ir jāizdod no jauna atbilstoši spēkā esošajam regulējumam vai arī pušu starpā ir nodibināma cita veida saistība, piemēram, no aizdevuma līguma izrietoša saistība. Vēršam uzmanību, ka vienkāršie vekseļi kā privātie dokumenti ir ar salīdzinoši zemu uzticamības pakāpi, jo to patiesumu ir ļoti grūti pārbaudīt, līdz ar to ir pamatota atkāpšanās no vispārējā civiltiesību principa, ka neaizskartas paliek jau iegūtas tiesības, lai nodrošinātu fizisko personu aizsardzību un samazinātu iespējas izdot viltotus dokumentus krāpnieciskos nolūkos.  Saskaņā ar pārejas noteikumu 7. punktu tiek noteikts pārejas regulējums galvojumiem, ko devušas fiziskas personas līdz 2021. gada 30. septembrim un neatbilst Likumprojekta prasībām par notariālā akta formu. Šādi galvojumi varēs atrasties apritē līdz 2022. gada 1. oktobrim. Pēc šī termiņa iestāšanās, ja Vekseļu likums paredz šāda galvojuma došanu, galvojums ir jāizdod no jauna, ievērojot notariālā akta formu. |
| 3. | Projekta izstrādē iesaistītās institūcijas un publiskas personas kapitālsabiedrības | Latvijas Universitātes Juridiskā fakultāte, Latvijas Finanšu nozares asociācija, Latvijas Zvērinātu advokātu padome, Latvijas Zvērinātu notāru padome, Latvijas Darba devēju konfederācija, Finanšu ministrija, Finanšu izlūkošanas dienests. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz personām, kas vēlas izmantot vekseļu tiesisko regulējumu, kā arī uz personām, kurām atbilstoši pārejas regulējumam, lai varētu realizēt no vekseļsaistības izrietošo prasījumu, būs pienākums izdot no jauna vekseli atbilstoši Likumprojekta prasībām. Precīzu mērķgrupas lielumu nav iespējams noteikt. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielinās, jo fiziskās personas vienkāršos vekseļus varēs izdot notariālā akta formā. Līdz ar to būs jāizmanto zvērināta notāra pakalpojums, izdodot vienkāršos vekseļus notariālā akta formā.  Savukārt no otras puses administratīvais slogs samazinās, jo protesta akts, kas izdots par notariālā akta formā izdotu vienkāršo vekseli, kļūst par izpildu dokumentu, tādējādi tas ir izpildāms Civilprocesa likumā noteiktajā tiesas spriedumu izpildes kārtībā un to uzreiz var nodot izpildei zvērinātam tiesu izpildītājam. Līdz ar to vairs nav nepieciešams izmantot tiesas pakalpojumus – vērsties tiesā ar pieteikumu par saistību izpildīšanu bezstrīdus kārtībā. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Ņemot vērā, ka ar Likumprojektu paredzēts, ka fiziskās personas varēs izdot vienkāršos vekseļu notariālā akta formā, tad saskaņā ar Ministru kabineta 2013. gada 3. septembra noteikumu Nr. 737 "Noteikumi par zvērinātu notāru atlīdzības taksēm un to noteikšanas kārtību" 6. punktu notariālā akta taisīšana par darījumu ir 0,5 % no darījuma summas, bet ne mazāk kā 80 *euro* (taksē ietilpst zvērināta notāra atlīdzības takse par šo noteikumu 33., 45., 46., 47., 47.1, 47.2, 51., 53.1, 53.2 un 53.3punktā minēto amata darbību). Precīzu mērķgrupas apmēru nav iespējams noteikt, līdz ar to nav iespējams aprēķināt atbilstības izmaksas.  Savukārt par protesta akta izdošanu izmaksas nemainās un ir nosakāmas atbilstoši Ministru kabineta 2013. gada 3. septembra noteikumu Nr. 737 "Noteikumi par zvērinātu notāru atlīdzības taksēm un to noteikšanas kārtību" 20. un 21. punktam. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Likumprojekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nepieciešami grozījumi Civilprocesa likuma 540. pantā, lai noteiktu, ka protesta aktam, kas izdots par notariālā akta formā izdotu vienkāršo vekseli, ir izpildu dokumenta spēks.  Ministru kabineta 2010. gada 21. jūnija noteikumu Nr. 559 "Noteikumi par vekseļa protesta akta paraugiem" 1. pielikumā par operācijām ar vekseļiem ir nepieciešami grozījumi, lai vekseļa protesta aktā tiktu norādīta vekseļa summa, jo ar Likumprojekta 12. pantu protesta aktam, kas izdots par notariālā akta formā izdotu vienkāršo vekseli, ir izpildu dokumenta spēks. Savukārt, ja protesta aktā netiek norādīta vekseļa summa, tad zvērināts tiesu izpildītājs nevarēs piedzīt konkrētu summu pēc izpildu dokumenta.  Tāpat nepieciešami grozījumi arī Ministru kabineta 2010. gada 21. jūnija noteikumos Nr. 558 "Noteikumi par valsts nodevu par operācijām ar vekseļiem" saistībā ar valsts nodevas samaksas apliecināšanas prasībām, lai precizētu prasības dokumentam, kas apliecina valsts nodevas samaksu. |
| 2. | Atbildīgā institūcija | Tieslietu ministrija. |
| 3. | Cita informācija | Šīs sadaļas 1. punktā minētie grozījumi Civilprocesa likumā tiks iesniegti izskatīšanai Saeimā kā priekšlikumi citā Civilprocesa likuma grozījumu likumprojektā, ņemot vērā Likumprojekta virzību. Konkrētajā gadījumā šāda kārtība neliedz pilnvērtīgi izvērtēt Likumprojektā ietverto regulējumu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Likumprojektu, tas 2021. gada 10. martā tika publicēts Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Sabiedrības pārstāvjiem atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam bija iespēja rakstiski sniegt viedokli par 2021. gada 10. martā Tieslietu ministrijas tīmekļvietnē https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-vekselu-likuma-izstrades-procesa-lidz-2021-gada-24-martam publicēto Likumprojektu. |
| 3. | Sabiedrības līdzdalības rezultāti | 2021. gada 24. martā saņemts Latvijas Finanšu nozares asociācijas atzinums, kas iesniegts šī sākotnējās ietekmes novērtējuma ziņojuma (anotācijas) VI sadaļas 2. punktā minētās sabiedrības līdzdalības ietvaros. Atzinumā iekļautie priekšlikumi ir redakcionāli.  Tieslietu ministrija ir ņēmusi vērā minēto atzinumu, attiecīgi precizējot Likumprojekta 1., 2., 3., 4., 7. un 10. pantu.  Par minētā atzinuma 2. punktu ir iekļauts skaidrojums šajā sākotnējās ietekmes novērtējuma ziņojumā (anotācijā) saistībā ar Likumprojekta 1. pantu, ar kuru tiek izslēgta Vekseļu likuma 1. panta otrā daļa. Šajā sākotnējās ietekmes novērtējuma ziņojumā (anotācijā) ir skaidrots, ka gadījumus, kad persona nevar parakstīties, regulē Notariāta likuma 72. pants vai arī Civillikuma 1474. pants, ja tiek izdots privāts dokuments. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Zvērināti notāri un zvērināti tiesu izpildītāji. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta īstenošana tiks veikta esošo valsts pārvaldes funkciju ietvaros, tas neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Puriņa 67036819

Arta.Purina@tm.gov.lv